Ma bid glo, slaan toe baba dood(Argieffoto) ŉ 42-jarige ma van Limpopo het Dinsdag in die rondgaande hof in Tshaulu verskyn in verband met die moord op haar 11 maande oue babaseuntjie. Mutavhatsindi Ndishavhani van die Halambani Tswinganani-nedersetting is Sondag in hegtenis geneem nadat sy glo ŉ maand gelede haar babaseuntjie vermoor het. Volgens Mashudu Malabi-Dzhangi, woordvoerder van die Nasionale Vervolgingsgesag (NVG) in Limpopo, het die ma na bewering haarself en haar baba op 20 Julie in die huis toegesluit. Sy het glo gebid en daarna die baba doodgeslaan. “Gemeenskapslede het die baba se gehuil gehoor en in die huis probeer instorm. Toe hulle besef die deur is gesluit, het hulle die deur afgebreek en die erg beseerde baba uit die ma se arms gepluk,” bevestig Malabi-Dzhangi. “Die baba is na ŉ kliniek in die nedersetting gehaas, maar is met sy aankoms daar dood verklaar.” Ndishavhani sal na verwagting weer op 31 Augustus in die hof verskyn. Sy is verwys vir psigiatriese waarneming.